Esmaspäeval, 21. märtsil algab olulisim eesti heliloojate loomingut tutvustav festival Eesti Muusika Päevad (EMP). Eesti Muusika Päevadel on au kuuluda Euroopa kultuuripealinna Tallinn 2011 programmis esile toodud muusikasündmuste hulka. 21.-26. märtsini kestval festivalil on tänavu rohkem väliskülalisi kui kunagi varem - Tallinnasse saabuvad heliloojad ja nende loominguga lähedalt seotud ansamblid kõigist neljast naaberriigist.